Dodetal styg ná gru-ongeluk in TshwaneDie dodetal ná ŉ grubotsing Vrydagoggend in Tshwane het tot 15 gestyg. (Foto: Tshwane-nooddienste) Die dodetal ná ŉ grubotsing tussen ŉ bus en ŉ vragmotor Vrydagoggend in Tshwane het intussen tot 15 gestyg. Charles Mabaso, woordvoerder vir die Tshwane-nooddienste, sê agt vrouens en sewe mans is op die toneel dood verklaar terwyl 37 mense beserings opgedoen het. Maroela Media het vroeër berig dat die ongeluk op die M17 (Hornsnekweg) naby die Bundu Inn-oord noord van Pretoria plaasgevind het. Die voertuie het mekaar omstreeks 05:00 vanoggend reg van voor getref. Die dodetal ná ŉ grubotsing Vrydagoggend in Tshwane het tot 15 gestyg. (Foto: Tshwane-nooddienste) “Paramedici het 15 mense op die toneel dood verklaar terwyl 37 pasiënte na onderskeidelik die Dr. George Mukhari-, Steve Biko- en Kalafong-hospitaal is. Minstens 26 pasiënte het geringe tot matige beserings opgedoen, vier matige tot kritieke beserings en sewe mense kritieke beserings,” het Mabaso in ŉ verklaring gesê. Die M17-pad, tussen die N4 en K8 in Rosslyn, sal na verwagting vyf uur lank vir verkeer gesluit wees terwyl ondersoeke en opruimingswerk voortduur. Verskeie mense het met nooddienswerkers se aankoms op die toneel oor die pad versprei gelê terwyl ander nog in die voertuie vasgekeer was. “Tshwane-brandweerdiens, Gauteng-nooddienste en private ambulansdienste het onmiddellik met die behandeling en bevryding van pasiënte begin. Die oorsaak van die ongeluk is nie in dié stadium bekend nie en sal deel van wetstoepassingsowerhede se ondersoek uitmaak.